Nicklas Bendtner kan nå til enighed med Premier League-klubben Aston Villa allerede i denne uge



Det ligner et farvel til Nicklas og hej til en anden Nicklas.



Mens Nicklas Helenius er på vej tilbage til AaB på en lejeaftale, så tyder alt på, at Nicklas Bendtner er tæt på en aftale med Aston Villa.



Bt.dk erfarer, at Premier League-klubben er langt i forhandlingerne med Bendtners agent Tom Brookes, og en aftale kan komme på plads allerede i denne uge.



Den engelske tv-station BBC skrev tidligere tirsdag på mediets website, at kilder tæt på Bendtner indikerede, at en ny klub snart var på plads, og alt peger i retning af Aston Villa.



Aston Villa-manager Paul Lambert har længe luret på en angriber, som han ikke skulle betale en større transfersum for. Villas to topangribere belgiske Christian Benteke og Libor Kozak har begge været skadet i længere tid, og de er begge fortsat i gang med genoptræningen.



Aston Villa kan få Bendtner på en fri transfer og derfor gambler Premier League-klubben ikke så meget. Desuden er man meget interesseret i at komme af med angriberen Darren Bent, som man ikke satser på.



Den sidste knast i forhandlingerne er dog den sædvanlige, når det gælder Bendtner, løndelen. Alligevel tror begge parter, at man kan nå til enighed med et kompromis.



Det har dog ifølge oplysningerne kompliceret og forsinket processen en smule, at Aston Villas direktør Paul Faulkner har forladt klubben for et par dage siden.



Det giver mening, at Aston Villa er en attraktiv klub for Nicklas Bendtner. Han har tidligere boet i Birmingham, da han var lejet ud til Birmingham FC, så han kender byen og omgivelserne. Desuden ligger Birmingham halvanden times kørsel fra London, så han fortsat kan se sin søn regelmæssigt.



- Ingen kommentarer, siger Nicklas Bendtners agent Tom Brookes omkring Aston Villa-muligheden.



I fodbold er intet dog sikkert, før alle parter har skrevet under på en kontrakt. I kulissen spøger Eintracht Frankfurt fortsat, selv om parterne har været langt fra hinanden i en dialog denne sommer.



Men noget tyder på, at sagaen om Bendtners fremtid meget snart får en ende.